《葛秘校和予关字韵诗两篇再以一篇奉酬》
宋代·王洋

数州形胜共乡关，江浦淮堧一望间。
长恨崎岖千里隔，那知邂逅两身闲。
稻粱要足几时足，闾井欲还何日还。
犹胜拘原名利客，心无一事看春山。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。